

**Ymateb Cyngor Castell-nedd Port Talbot i’r Adroddiad**

**Ymgynghori Cymunedol ynghylch Prosiect Ffyniant Bro Pontneddfechan**

Mewn ymateb i’r adroddiad ymgynghori a gynhyrchwyd gan Hiraeth Architecture, mae Cyngor Castell-nedd Port Talbot wedi gwneud nifer o newidiadau i’r cynllun arfaethedig yn ystod y cyfnod dylunio manwl. Ceir crynodeb o’r ymateb i bob argymhelliad isod.

1. *Archwilio dichonoldeb lleoliadau amgen ar gyfer parcio ceir a mynediad i’r briffordd, gan gynnwys llwybrau i gerddwyr.*

Bu’r Cyngor yn cynnal trafodaethau manwl gyda’r perchennog tir lleol ynghylch y lleoliad a ffafrir ar gyfer y datblygiad. Trwy’r trafodaethau hyn, gwelwyd nad oedd symud y datblygiad arfaethedig i ddarn gwahanol o’r tir yn ddichonadwy.

Yn dilyn cynnal arolygon, datblygu’r dyluniad ac ymgynghori, lleihawyd arwynebedd y tir sydd ei angen i gyflwyno’r cynllun ac mae’r trafodaethau ynghylch caffael tir yn parhau.

Mewn ymateb i adborth ynghylch yr effaith weledol a’r angen am nifer y lleoedd a nodwyd mewn cynlluniau blaenorol, mae nifer y mannau parcio ceir wedi’i gadw ar y lefel isaf sy’n ofynnol i fodloni’r cais am gyllid ac ni chaiff ei gynyddu i gynnwys maes parcio wrth gefn. Rhagwelir y bydd y ddarpariaeth newydd ar gyfer parcio ceir, ochr yn ochr â’r lleoedd parcio sy’n weddill yn y cilfannau parcio, yn darparu ar gyfer anghenion parcio ymwelwyr ac yn helpu i amddiffyn diogelwch priffyrdd a cherddwyr.

Yn ogystal â’r ddarpariaeth uchod, ac i leiafu’r effaith weledol, bydd y lleoedd parcio ceir bellach wedi’u rhannu rhwng arwyneb tarmac hydraidd a graean.

Fel rhan o’r ymgynghoriad, mynegwyd nifer o bryderon ynghylch diogelwch cerddwyr a diogelwch ffyrdd. I ymateb i hynny, ymgorfforwyd y mesurau canlynol yn y dyluniad;

* Symud y man croesi ffordd i leoliad mwy diogel a dileu’r sgwâr canolog i atal cerddwyr rhag croesi mewn llawer man
* Datblygu cynllun tirweddu i gyfeirio pobl at fan croesi diogel
* Darparu lle parcio penodedig ar gyfer cerbydau argyfwng

1. *Ystyried cyfuniad amgen o lety ac elfen fasnachol a fyddai’n arwain at gynllun masnachol yr un mor ddichonadwy â’r hyn a gyflwynwyd yn y cais i’r Gronfa Ffyniant Bro.*

Nid yw’r Cyngor wedi gallu nodi cynllun masnachol yr un mor ddichonadwy a fyddai’n cyflwyno’r un lefel o allbynnau economaidd sy’n ofynnol i fodloni gofynion y cyllid Ffyniant Bro. Heb yr allbynnau economaidd hyn, ni fyddai’r cynigion ehangach i reoli ymwelwyr yn well ym Mhontneddfechan yn ddichonadwy.

Bydd y llety ymwelwyr a ddarperir fel rhan o’r cynllun yn arwain at gyflogaeth leol gynaliadwy, cyfleoedd i fusnesau lleol ddod yn rhan o’r gadwyn gyflenwi a gwariant ymwelwyr yn yr economi leol a fydd yn cefnogi busnesau cyfagos.

Mae’r Cyngor yn deall pryderon y gymuned leol ynghylch y llety i grwpiau yn y lleoliad hwn a’r canfyddiad y gallai hynny arwain at ymddygiad anghymdeithasol a denu grwpiau o’r math anghywir (h.y. partïon ceiliogod a chywennod) i’r pentref.

Mae’r cynigion o ran y llety wedi cael eu haddasu bellach ac maen nhw’n cynnig darpariaeth fwy cynhwysol sy’n canolbwyntio ar y gymuned leol, teuluoedd a cherddwyr yn hytrach na llety i grwpiau. Mae gwaith i ddatblygu’r dyluniad wedi arwain at ad-drefnu’r adeiladau arfaethedig i greu iard, gyda’r maes chwarae newydd i blant yn cael ei leoli yn y canol i ddarparu canolbwynt a llecyn eistedd sy’n arwain o’r siop a’r caban coffi.

1. *Cynnal adolygiad manwl o seilwaith presennol y draeniau dŵr budr i weld pa mor ddichonadwy fyddai ychwanegu at y system bresennol. Gallai hyn gynnig budd i’r gymuned bresennol trwy ddarganfod a yw’r system bresennol yn perfformio’n unol â’r safonau gofynnol.*

Fel rhan o broses ddichonoldeb y dyluniad, dangosodd ymgynghoriad cynnar â Dŵr Cymru fod system y brif garthffos gyhoeddus yn ddigonol ar gyfer y datblygiad a gynigiwyd.

Dangosodd gwaith ymchwil pellach fod y rhwystrau a’r gorlif a fu’n broblem yn y gorffennol ac y rhoddwyd gwybod amdanynt yn ystod yr ymgynghoriad yn digwydd, yn ôl pob golwg, oherwydd gorsaf bwmpio ddiffygiol yn rhywle arall.

Bydd y Cyngor yn parhau i gyfathrebu â Dŵr Cymru ynghylch y mater hwn. Byddem hefyd yn annog trigolion i roi gwybod yn ddiwyd i Dŵr Cymru am bob pryder er mwyn i’r mater gael ei uwchgyfeirio ymhellach.

1. *Ystyried ychwanegu cyfleusterau cymunedol, a lle chwarae yn fwyaf arbennig, yn ardal y datblygiad neu oddi ar y safle.*

Mae lle chwarae i blant, a leolir o fewn y datblygiad, wedi’i gynnwys yn rhan o’r cynllun.

Gwneir gwaith pellach trwy Bartneriaeth Gwlad y Sgydau i helpu Neuadd Bentref Pontneddfechan i chwilio am gyllid hefyd i gyflwyno gwelliannau eraill i’r lle chwarae yn y lleoliad hwn yn ôl y galw.

Ailwampiwyd dyluniad a ffurf y datblygiad yn gyffredinol i annog y gymuned leol i’w ddefnyddio, gan gynnwys tirweddu caled i greu ardal ehangach a fydd yn annog cynnal digwyddiadau cymunedol o bosib. Bydd hyn hefyd yn golygu bod y lle chwarae newydd a siop y pentref yn haws eu cyrraedd.

1. *Ystyried rôl Cronfa Budd Cymunedol neu gwmni Cydweithredol a allai gyllido gweithlu yn y gymuned i gynorthwyo a diogelu ymwelwyr a/neu orfodi’r cyfyngiadau parcio a helpu i atal ymddygiad gwrthgymdeithasol.*

Fel aelod o Bartneriaeth Gwlad y Sgydau, mae’r Cyngor wedi ymrwymo i geisio sicrhau cyllid i leoli gweithwyr ym Mhontneddfechan (o dan arweiniad gwirfoddolwyr neu staff) i helpu i reoli a diogelu ymwelwyr yn well.

Er mwyn sicrhau bod capasiti digonol yn nyluniad y cynllun i ddarparu ar gyfer staff a/neu wirfoddolwyr yn y dyfodol, cafodd swyddfa warden ei chadw yn ei lle fel rhan o’r cynllun.

Mae bwriad i gynlluniau gael eu datblygu ymhellach yn ystod y 12 mis nesaf i orfodi cydymffurfiaeth â’r cyfyngiadau parcio a’r rheolau ynghylch ymddygiad gwrthgymdeithasol.

Yn ystod y broses ymgynghori, mynegodd nifer o’r rhai a oedd yn bresennol bryder hefyd am gyflwr llwybr troed Sgwd Gwladys ar hyn o bryd. Mae’r Cyngor yn gweithio mewn partneriaeth â Pharc Cenedlaethol Bannau Brycheiniog i wella’r llwybr erbyn diwedd Rhagfyr 2024. Sicrhawyd y cyllid trwy Gronfa Treftadaeth, Diwylliant, Twristiaeth a Digwyddiadau y Cyngor wedi’i ariannu gan y Gronfa Ffyniant Bro.

1. *Adolygu’r gofynion prynu tir i sicrhau bod pob rhan o’r cynllun cyfredol yn hanfodol er mwyn cyflawni amcanion y prosiect.*

Gall y Cyngor gadarnhau bod y ddau ddarn ychwanegol o dir ar ochr Tafarn yr Angel ar Heol Pontneddfechan wedi cael eu dileu o’r cynllun, a hynny mewn ymateb i ymgynghoriad â’r perchnogion tir dan sylw a’r gymuned ehangach, ac nid yw’r Cyngor bellach yn ceisio prynu’r darnau hyn o dir.

Yn ogystal, dilëwyd y cynnig ar gyfer golygfan o’r cynllun.

Mae’r Cyngor wedi cynnal trafodaethau manwl â pherchennog y prif ddarn o dir sy’n ofynnol er mwyn cyflwyno’r cynllun. O ganlyniad i’r trafodaethau hyn, gwnaed nifer o newidiadau i’r dyluniad manwl. Canlyniad hynny fu gwella’r trefniadau mynediad ar gyfer perchennog y tir, cadarnhau’r lleoliad a ffafrir a lleihau’r tir sydd ei angen i gyflawni allbynnau gofynnol y cynllun.

1. *Symud ymlaen ag ymchwiliad manwl trwy lwybr yr ymchwiliad a’r ymgynghori cyn cyflwyno’r cais er mwyn ymgysylltu â’r holl randdeiliaid ac ymgyngoreion allweddol a sicrhau bod y cynigion dylunio a ddatblygir yn bodloni’r holl archwiliadau, arolygon ac ystyriaethau cynllunio angenrheidiol.*

Mae’r dyluniadau manwl llawn, ynghyd ag adroddiad Hiraeth Architecture a’r ymateb hwn i’r adroddiad wedi’u cynnwys yn y broses ymgynghori cyn cyflwyno’r cais er mwyn sicrhau tryloywder y broses o lunio’r dyluniadau manwl.

Anogir yr holl randdeiliaid, gan gynnwys trigolion a sefydliadau yn yr ardal leol, i gyflwyno eu hymateb a gaiff ystyriaeth lawn cyn bod cais cynllunio ffurfiol yn cael ei wneud mewn perthynas â’r cynllun.

Dylid cyflwyno pob ymateb [i Asbri Planning Consultants trwy’r ddolen hon](https://www.asbriplanning.co.uk/statutory-pre-application-consultation/pontnedfechan-waterfalls/); sylwch na fydd swyddogion unigol y Cyngor yn gallu derbyn ymatebion, dylid cyflwyno’r holl sylwadau trwy’r ddolen a ddarparwyd uchod.

1. *Mae’n hanfodol bod y gymuned yn cael gwybod am ganlyniadau’r ymgyngoriadau hyn, gan gynnwys unrhyw waith ymchwilio neu ddatblygu dyluniadau pellach er mwyn sicrhau y sefydlir diwylliant o ryngweithio, gwelededd a chynhwysiant yng nghyswllt y prosiect.*

Diben y broses ymgynghori cyn cyflwyno’r cais yw rhoi gwybodaeth i’r gymuned leol ac i randdeiliaid eraill er mwyn iddynt allu cyflwyno sylwadau ar ddyluniad manwl y cynllun cyn bod cais cynllunio ffurfiol yn cael ei gyflwyno.

Anogir yr holl drigolion a rhanddeiliaid i ddarllen yr wybodaeth sydd wedi’i chynnwys yn yr ymgynghoriad cyn cyflwyno’r cais ar [wefan Asbri Planning Consultants](https://www.asbriplanning.co.uk/statutory-pre-application-consultation/pontnedfechan-waterfalls/) ac i gyflwyno sylwadau trwy’r manylion cyswllt a ddarparwyd. Bydd y sylwadau sy’n dod i law yn sgîl y broses hon yn dod yn rhan o adroddiad a gyflwynir gyda’r cais cynllunio ffurfiol.

